Jou dogter: Maak haar groot om ’n sterk vrou te word - Jou Gesin | Solidariteit WêreldJou Gesin | Solidariteit Wêreld
Tuis › Artikels › Jou dogter: Maak haar groot om ’n sterk vrou te word
Om dogters groot te maak, is geen maklike taak nie. Dis ingewikkeld. Bemagtigingsboodskappe en indrukwekkende prestasies word oral uitbasuin, maar depressie en angs is ’n baie werklike bedreiging. Die groeiende invloed van sosiale media, onderlinge mededinging en die verandering van seksuele norme plaas geweldige druk op ons kinders.
En dis in sommige gevalle baie erger vir meisies, sê die Amerikaanse skrywer en sielkundige, Lisa Damour. Dink maar aan die wêreld se eng beskouing van wat skoonheid is, die vooroordeel oor die vroulike geslag se vermoëns, en die druk om seksueel aktief te raak voordat hulle daarvoor gereed is. Jy, as ouer, moet hierdie magte probeer verstaan sodat jy jou dogter – ter wille van haar geestesgesondheid – kan help toerus sodat sy haar beste, afgeronde self kan word.
Damour vertel die verhaal van Nicki, ‘n graad nege meisie wat aan uiterste angs en slapeloosheid ly. Nicki bly laat op en bekommer haar oor alles – onvoltooide huiswerk, die dom dinge wat sy op sosiale media kwytgeraak het, gespanne verhoudings met vriendinne, ‘n gimnastiekspan wat sy nie geniet nie. Totdat Nicki op ‘n dag haar voet breek en doodgelukkig is daarmee omdat dit haar ‘n “regte” verskoning gee om op te hou met gimnastiek – so asof haar verslegtende geestesgesondheid nie rede genoeg was nie.
Meisies word dikwels beïnvloed deur subtiele en minder subtiele boodskappe om te glo dat hul rol in die lewe is om ander te behaag en om “perfek” te wees – eerder as om vir hulself te sorg en hul eie drome te volg. “Dit lei nie net tot angs en ander geestesgesondheidsprobleme nie, maar speel ook ‘n rol in die ontwapening van meisies en vroue,” sê Damour. Vanaf ’n jong ouderdom kry hulle al die boodskap dat daar van hulle verwag word om altyd gaaf te wees, saam te werk en ander se behoeftes ten alle koste te akkommodeer, om sodoende goedkeuring te verkry van beide die gesin en die gemeenskappe waarin hulle grootword.
Dit verwar jong meisies en hulle sukkel om te bepaal hoe hulle altyd daar moet wees vir ander terwyl hulle terselfdertyd ook na hulleself moet omsien, sê die Manhattanse psigoterapeut Yoon Kane, wat glo dit gebeur omdat ons ons dogters leer om ten alle koste goed en gaaf te wees, en hulle beloon wanneer hulle empatie toon en nie teëpraat nie.
Meisies wat opstaan vir hulleself en soms nee sê, word meermale as onbedagsaam beskou. Daarom stem hulle dikwels maar liewer in. As gevolg hiervan het ons nou ’n krisis op hande, sê Kane. “Die gedagtes waarmee die jong vroue in my praktyk worstel, maak dit duidelik.”
Rus jou dogter toe met inligting en leiding oor hoe om die druk van vrouwees te hanteer deur:
Aandag te gee aan die manier waarop jy haar oorreed om “ja” te sê
Ouers voel almal die druk om te sorg dat hulle dogters hulle gedra. Ons vrees dat enige onbedagsame optrede sleg op hulle sowel as ons sal reflekteer. Natuurlik is daar sekere dinge wat gedoen móét word en ononderhandelbaar is. Ons druk​​ hulle egter dikwels om dinge te doen wat opsioneel moet wees, soos om deel te word van ‘n sportspan of iemand wat hulle skaars ken vir ’n partytjie te nooi. Ons, as ouers, moet geleenthede aangryp waarin ons hulle kan help om vaardig te raak in die kuns van “nee” sê, skryf Damour.
Verlig die druk wat sy ondervind
Ons dogters moet weet hoe om op te staan vir hulleself – hoe om met selfvertroue “nee” te sê. Sterk, uitgesproke vroue word aan verskillende standaarde as mans gemeet. ‘n Styl wat beskou word as selfgeldend by mans word dikwels gesien as opdringerig in vroue. Help jou dogter verstaan ​​dat sy sal moet bepaal wanneer om direk te wees en wanneer dit sin maak om ‘n meer indirekte benadering tot uitdagende gesag te volg.
Leer haar om op haar woorde te let
Help jou dogter om na te dink oor die manier waarop sy haarself in verskillende situasies uitdruk, en wat haar doelwit met kommunikasie is. So kan jy haar bemagtig om haar woorde noukeurig te kies (of nie), soos nodig.
Help haar om haar negatiewe gevoelens te omhels
Jou dogter word, nes almal van ons, ook kwaad en hartseer en gefrustreerd. Vir haar kan hierdie gevoelens egter dikwels angs veroorsaak, dalk omdat sy glo dat sy nie behoort nie te voel soos sy voel nie en bekommerd is dat sy daaroor veroordeel sal word. Ouers dra onbewustelik tot die probleem by deur dogters se gevoelens as minder belangrik af te maak, eerder as om dit te probeer verstaan. Natuurlik moet jy haar aanmoedig om om te gee vir ander. Sy kry egter die boodskap dat sy nie negatiewe gevoelens mag hê nie en dit ondermyn haar vermoë om haar eie emosies korrek te lees. Wys eerder dat jy nuuskierig is oor hoe sy voel. Dit sal haar toelaat om te sê wat haar pla en haar die geleentheid gee om na te dink oor die betekenis van haar emosies.
Moenie te veel klem lê op voorkoms nie
Meisies en vroue ondervind geweldige druk om perfekte lyfies te hê en op ’n sekere wyse aan te trek. Die media maak dit duidelik dat die samelewing vroue grootliks waardeer vir hoe hulle lyk en nie wie hulle is nie. Hierdie beheptheid met voorkoms kan meisies se selfvertroue ondermyn. ’n Ouer se werk is om uit te wys wat goed is omtrent haar dogter: intelligensie, ʼn sin vir humor, kreatiwiteit, leierskap of ander innerlike eienskappe, sê Damour.
Die lewe is vol hoogte- en laagtepunte. Ons kan nie die laagtepunte verhoed nie, Ons kan egter betyds besin oor hoe ons ons dogters se sin van selfwaarde ’n hupstoot kan gee – op so ’n wyse dat dit haar later sal beskerm teen die stampe en stote van die lewe.